A Bizottság határozata
(2003. november 26.)
a kutyák, macskák és görények Közösségen belüli mozgásához való útlevélminta létrehozásáról
(az értesítés a C(2003) 4359. számú dokumentummal történt)
(EGT vonatkozású szöveg)
(2003/803/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a kedvtelésből tartott állatok nem kereskedelmi célú mozgására vonatkozó állat-egészségügyi követelményekről és a 92/65/EGK tanácsi irányelv módosításáról szóló, 2003. május 26-i 998/2003/EK európai parlamenti és tanácsi rendeletre [1], és különösen annak 17. cikke második bekezdésére,
mivel:
(1) A 998/2003/EK rendelet 5. cikke (1) bekezdésének b) pontja előírja, hogy kutyák, macskák és görények a tagállamok között csak útlevéllel szállíthatók. Az említett rendelet azt is előírja, hogy ezen állatok mozgásához útlevélmintát kell létrehozni. A 998/2003/EK rendeletet 2004. július 3-tól kell alkalmazni. A 92/65/EGK irányelvet módosították annak érdekében, hogy az érintett állatok kereskedelmi célú mozgására is ugyanazokat a szabályokat alkalmazzák.
(2) Ennek megfelelően célszerű létrehozni egy olyan útlevélmintát, amely a kutyák, macskák és görények tagállamok közötti bármilyen jellegű mozgásánál felhasználható. Az útlevélmintának tartalmaznia kell a veszettség elleni védőoltásokra vonatkozó állatorvosi bizonyítványok követelményeinek részleteit, valamint a 998/2003/EK rendeletnek az említett állatok egészségi állapotára vonatkozó egyéb követelményeit. Ezen kívül az illetékes hatóság által könnyen ellenőrizhető formátumúnak kell lennie.
(3) Az útlevélmintában szerepelniük kell a kutyák, macskák és görények tagállamok közötti mozgásáról szóló 998/2003/EK rendeletben nem előírt egyéb oltások igazolásainak is annak érdekében, hogy az útlevél tartalmazza a szóban forgó állat egészségi állapotára vonatkozó valamennyi szükséges információt.
(4) Ezen túlmenően az útlevélmintának tartalmaznia kell egy, a klinikai vizsgálattal és hitelesítéssel kapcsolatos rovatot is annak érdekében, hogy az útleveleket az említett állatok Közösségen kívüli mozgásához is fel lehessen használni.
(5) Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
Ez a határozat létrehozza a 998/2003/EK rendelet 5. cikke (1) bekezdésének b) pontja szerint, a kutya-, macska- és görény-fajokhoz tartozó kedvtelésből tartott állatok tagállamok közötti mozgásához használt útlevélmintát (a továbbiakban: útlevélminta).
2. cikk
Az útlevélmintát az I. melléklet tartalmazza.
3. cikk
Az útlevélmintának meg kell felelnie a II. mellékletben meghatározott további követelményeknek.
4. cikk
Ezt a határozatot 2004. július 3-tól kell alkalmazni.
5. cikk
Ennek a határozatnak a tagállamok a címzettjei.
Kelt Brüsszelben, 2003. november 26-án.